DECIZIA COMISIEI
din 7 martie 2007
de modificare a Deciziilor 2003/804/CE și 2003/858/CE cu privire la importul de pești vii și moluște destinate consumului uman, provenind din țările terțe enumerate în lista din Regulamentul (CE) nr. 2076/2005
[notificată cu numărul C(2007) 682]
(Text cu relevanță pentru SEE)
(2007/158/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolul 19 alineatul (1),
întrucât:
(1)
Decizia 2003/804/CE a Comisiei din 14 noiembrie 2003 de stabilire a condițiilor de sănătate animală și a cerințelor de certificare pentru importul de moluște, de ouă și gameți de moluște în vederea creșterii, îngrășării, relocării sau consumului uman (2) și Decizia 2003/858/CE a Comisiei din 21 noiembrie 2003 de stabilire a condițiilor de sănătate animală și a cerințelor de certificare pentru importul de pești vii, de icre și gameți ai acestora destinați creșterii, precum și de pești vii de acvacultură și de produse derivate destinate consumului uman (3), fac referință la țările terțe din lista stabilită prin Decizia 2006/766/CE a Comisiei din 6 noiembrie 2006 de stabilire a listei cuprinzând țările terțe și teritoriile din care se autorizează importurile de moluște bivalve, echinoderme, tunicate, gasteropode marine și produse pescărești (4), cu privire la autorizarea de import în Comunitate a moluștelor vii și a produselor pescărești destinate consumului uman.
(2)
În conformitate cu Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a Regulamentelor (CE) nr. 853/2004 și (CE) nr. 854/2004 (5), statele membre pot, în perioada tranzitorie care ia sfârșit la 31 decembrie 2009, în anumite condiții, să autorizeze importul de moluște bivalve și de produse pescărești pentru aspecte de sănătate publică din țările menționate în lista din anexa I și respectiv anexa II ale acestui regulament. Importurile din aceste țări pot fi comercializate numai pe piața internă a statului membru importator sau pe piețele statelor membre care autorizează același import.
(3)
Deciziile 2003/804/CE și 2003/858/CE trebuie, de asemenea, să autorizeze importurile provenind din țările menționate în listele stabilite prin Regulamentul (CE) nr. 2076/2005.
(4)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Modificări la Decizia 2003/804/CE
În Decizia 2003/804/CE, articolul 4 alineatul (1) litera (a) se înlocuiește cu următorul text:
„(a)
țara terță de expediere figurează fie în lista stabilită prin Decizia 2006/766/CE (6) a Comisiei, fie, în cursul perioadei tranzitorii la care face referire Regulamentul (CE) nr. 2076/2005 (7) al Comisiei, în lista stabilită prin acest regulament;
Articolul 2
Modificări la Decizia 2003/858/CE
În Decizia 2003/858/CE, articolul 5 alineatul (1) litera (a) se înlocuiește cu următorul text:
„(a)
țara terță de expediere figurează fie în lista stabilită prin Decizia 2006/766/CE (8) a Comisiei, fie, în cursul perioadei tranzitorii la care face referire Regulamentul (CE) nr. 2076/2005 (9) al Comisiei, în lista stabilită prin acest regulament;
Articolul 3
Prezenta decizie se adresează statelor membre.
Adoptată la Bruxelles, 7 martie 2007.